Anjing polis

**Anjing polis**, yang juga dikenali sebagai K-9 (singkatan fonemik bagi perkataan bahasa Inggeris *canine*), ialah anjing yang dilatih untuk membantu pihak polis dan pegawai penguat kuasa undang-undang lain. Tugasnya mungkin termasuk pencarian dadah dan bahan letupan, penentuan lokasi orang hilang, pencarian bukti tempat kejadian jenayah, perlindungan pegawai dan orang lain, dan penyerangan suspek yang melarikan diri daripada pegawai. Baka yang paling lazim digunakan oleh penguat kuasa undang-undang merupakan anjing gembala Jerman, ''malinois'' Belgium, anjing pemburu darah, anjing gembala Belanda, dan anjing pengutip Labrador. Dalam beberapa tahun kebelakangan ini, *malinois* Belgium telah menjadi pilihan utama untuk kerja polis dan kerja tentera kerana dorongan kuat, tumpuan, ketangkasan, dan saiz lebih kecil, walaupun anjing gembala Jerman kekal sebagai baka yang paling dikaitkan dengan penguatkuasaan undang-undang.

Anjing polis digunakan di peringkat persekutuan dan di peringkat tempatan untuk tujuan penguatkuasaan undang-undang di banyak bahagian di dunia. Ia kerap ditugasi dalam hal yang di sesetengah negara dirujuk sebagai Unit K-9, dengan pengendali spesifik, dan mesti mengingati beberapa kiu lisan dan gerak isyarat tangan. Pelatihan awal untuk anjing polis biasanya mengambil masa antara lapan bulan dengan setahun, bergantung pada tempat, cara, dan tujuan pelatihan. Anjing polis selalunya menjalani program latihan dengan pengendali yang ditetapkan untuk memperkukuh pelatihannya. Di banyak negara, pencederaan atau pembunuhan sengaja bagi anjing polis ialah kesalahan jenayah.

## Sejarah

### Sejarah awal
Anjing telah digunakan dalam penguatkuasaan undang-undang sejak Zaman Pertengahan. Kekayaan dan wang kemudiannya dipersepuluhkan di perkampungan untuk pemeliharaan anjing pemburu darah milik konstabel paroki yang digunakan untuk pemburuan orang luar undang. Penggunaan tercatat pertama bagi anjing polis adalah pada awal abad ke-14 di Saint-Malo, Perancis; di sana, anjing digunakan untuk menjaga limbungan dan tembok sambut. Menjelang lewat abad ke-14, anjing pemburu darah digunakan di Scotland, yang dikenali sebagai "*slough dogs*" – perkataan "*sleuth*", (memaksudkan detektif) diterbitkan daripada ini. Pada antara abad ke-12 dengan abad ke-20, anjing polis di Kepulauan British dan di benua Eropah digunakan terutamanya untuk kebolehan penjejakannya.

Pembandaran pesat di England dan di Perancis pada abad ke-19 meningkatkan kebimbangan awam mengenai pelanggaran undang-undang yang semakin meningkat. Di London, penguat kuasa undang-undang sedia ada, iaitu Bow Street Runners, bergelut untuk mengawal jenayah dengan kuasa sendiri, dan akibatnya, persatuan swasta dibentuk untuk membantu memerangi jenayah. Pengawal malam ditugasi untuk menjaga premis dan dibekali dengan senjata api dan anjing untuk melindungi diri daripada penjenayah.

### Era moden

Salah satu percubaan pertama untuk menggunakan anjing dalam kegiatan polis adalah pada tahun 1889 oleh Pesuruhjaya Polis Metropolitan London, iaitu Sir Charles Warren. Kegagalan berulang-ulang Warren dalam mengenal pasti dan menangkap pembunuh bersiri, iaitu Jack the Ripper, telah menimbulkan banyak cercaan daripada akhbar, termasuk kecaman kerana tidak menggunakan anjing pemburu darah untuk menjejaki pembunuh itu. Beliau tidak lama kemudian mempunyai dua ekor anjing pemburu darah yang dilatih untuk pelaksanaan ujian penjejakan ringkas dari tempat kejadian bagi satu lagi jenayah oleh pembunuh itu. Hasilnya adalah jauh daripada memuaskan, apabila salah seekor anjing tersebut menggigit Pesuruhjaya dan kedua-dua anjing kemudian melarikan diri, lalu mewajarkan carian polis untuk menemukan kedua-duanya.

Di Benua Eropah-lah anjing pertama kali digunakan secara besar-besaran. Polis di Paris mula menggunakan anjing menentang geng penjenayah berkeliaran pada waktu malam, namun jabatan polis di Gent, Belgium, memperkenalkan program perkhidmatan anjing polis tersusun pertama pada tahun 1899. Kaedah ini tidak lama kemudian bersebar ke Austria-Hungary dan ke Jerman; di Jerman, perkembangan saintifik pertama di bidang berlaku dengan uji kaji dalam pembiakbakaan dan pelatihan anjing. Polis Jerman memilih anjing gembala Jerman sebagai baka unggul untuk kerja polis dan membuka sekolah pelatihan anjing pertama pada tahun 1920 di Greenheide. Pada tahun-tahun kemudian, banyak ''malinois'' Belgium ditambahkan ke dalam unit itu. Anjing tersebut dilatih secara sistematik dalam kepatuhan kepada pegawai dan penjejakan dan penyerangan penjenayah.

Di Britain, Polis North Eastern Railway ialah antara yang pertama yang menggunakan anjing polis pada tahun 1908 untuk menghentikan pencurian dari limbungan di Hull. Menjelang tahun 1910, angkatan polis kereta api beruji kaji dengan baka lain seperti *malinois* Belgium, anjing pengutip Labrador, dan anjing gembala Jerman.

## Pelatihan

Baka anjing popular yang digunakan oleh penguat kuasa undang-undang termasuk terier Airedale, anjing Akita, *[[anjing gembala Belgium#Groenendael|groenendael]]*, *[[anjing gembala Belgium#Tervueren|tervueren]]*, *[[anjing gembala Belgium#Malines|malinois]]*, anjing gunung Bern, anjing pemburu darah, ''collie'' sempadan, bokser, anjing lembu Flandre, *[[anjing gembala Brie|briard]]*, *[[cane corso Itali|cane corso]]*, bulmastif, anjing gembala Croatia, pincer Dobermann, anjing gembala Jerman, anjing penuding berbulu pendek Jerman, anjing pengutip keemasan, anjing pengutip Labrador, *[[anjing Rottweil|rottweiler]]*, springerspaniel Inggeris, dan ''dogo'' Argentina.

Pelatihan anjing polis ialah proses sangat panjang kerana ini bermula dengan pelatihan pengendali anjing. Pengendali anjing menjalani proses panjang pelatihan untuk memastikan bahawa mereka akan melatih anjing menurut kebolehan terbaiknya. Yang pertama, pengendali anjing perlu menyelesaikan latihan akademi polis wajib dan perlu mempunyai pengalaman rondaan selama satu hingga dua tahun sebelum menjadi layak untuk dipindahkan ke unit anjing khas. Ini kerana pengalaman sebagai pegawai membolehkan bakal pegawai anjing menimba pengalaman bernilai dalam penguatkuasaan undang-undang. Walau bagaimanapun, pengetahuan anjing dan pelatihan anjing di luar akademi polis dianggap sebagai aset, sama ada kepatuhan anjing, kawalan kumpulan ramai, komunikasi berkesan dengan haiwan, dan sifat mudah didekati dan berbudi pekerti kerana kehadiran anjing akan menarik perhatian warga sekeliling.

Agar seseekor anjing dipertimbangkan untuk jabatan polis, ia mesti lulus dalam kursus pelatihan kepatuhan asas terlebih dahulu. Ia mesti dapat mematuhi perintah daripada pengendalinya tanpa keraguan. Ini membolehkan pegawai mempunyai kawalan penuh ke atas takat daya yang patut digunakan oleh anjing terhadap suspek. Anjing biasanya dilatih dalam bahasa ibunda tempatan negara. Anjing pada mulanya dilatih dengan bahasa untuk tingkah laku asas. Oleh itu, ada lebih kemudahan untuk pegawai mempelajari perkataan/perintah baharu, berbanding dengan melatih anjing berkenaan semula untuk perintah baharu. Ini bertentangan dengan kepercayaan popular bahawa anjing polis dilatih dalam bahasa berbeza supaya suspek tidak dapat memerintah anjing menentang pegawai.

Anjing yang digunakan dalam penguatkuasaan undang-undang dilatih untuk sama ada menjadi "tujuan tunggal" atau "dwitujuan". Anjing tujuan tunggal digunakan terutamanya untuk sandaran, perlindungan peribadi, dan penjejakan. Walau bagaimanapun, anjing dwitujuan adalah lebih tipikal. Anjing dwitujuan melakukan semua yang dilakukan oleh anjing tujuan tunggal dan turut mengesan sama ada bahan letupan atau narkotik. Anjing hanya dapat dilatih untuk salah satu daripada kedua-dua itu kerana anjing tidak mampu berkomunikasi dengan pegawai jika ia menemukan bahan letupan atau narkotik. Apabila anjing narkotik di Amerika Syarikat menunjukkan kepada pegawai bahawa ia menemukan sesuatu, pegawai mempunyai sebab barang kali untuk menggeledah apa-apa yang dimaklumkan oleh anjing itu (iaitu beg atau kenderaan) tanpa waran, di kebanyakan negeri.

Dalam penangkapan suspek, kehadiran anjing yang menyalak lantang membantu dan dapat menyebabkan suspek menyerah tanpa berlengah-lengah.

## Pengkhususan
Anjing polis dapat dikhususkan untuk bertugas di bidang tertentu.
* Anjing penahanan dan serangan – Anjing ini digunakan untuk menemukan, menangkap, dan kadang-kadang menumpaskan suspek.
* Anjing pengesan – Dilatih untuk mengesan bahan letupan atau dadah seperti ganja, heroin, kokain, kokain retak, atau metamfetamina. Sesetengah anjing dilatih secara khusus untuk mengesan senjata api dan peluru.
* Anjing dwitujuan – Juga dikenali sebagai anjing peronda, anjing ini terlatih dan mahir dalam penjejakan, perlindungan pengendali, kepatuhan tanpa cawak, penahanan penjenayah, dan penggelintaran artikel, kawasan, dan bangunan.
* Anjing pencarian dan penyelamatan (SAR) – Anjing ini digunakan untuk menemukan suspek atau mencari orang hilang atau objek hilang. *Malinois* Belgium, anjing gembala Jerman, anjing pengutip keemasan, anjing pengutip Labrador, dan anjing pemburu darah kesemuanya dapat digunakan.

## Persaraan
Anjing polis bersara jika tercedera sehingga tahap tanpa ada kemungkinan pemulihan sepenuhnya, bunting atau membesarkan anak, atau terlalu tua atau sakit untuk terus bekerja. Memandangkan banyak anjing dibesarkan dalam persekitaran kerja untuk tahun pertama kehidupannya dan bersara sebelum menjadi tidak mampu bertugas, tempoh kehidupan kerja anjing ialah 6–9 tahun.

Walau bagaimanapun, apabila anjing polis bersara di sesetengah negara, ia mungkin mempunyai peluang untuk menerima rancangan pencen atas sumbangannya kepada kepolisan. Pada tahun 2013, skim pencen untuk anjing polis di Nottinghamshire, England diperkenalkan, yang dalamnya angkatan polis menawarkan £805 sepanjang tempoh tiga tahun untuk menampung sebarang kos perubatan tambahan; anjing berkenaan juga diizinkan untuk diadopsi oleh pengendali asalnya.

Di banyak negara, anjing polis yang terkorban semasa menjalankan tugas menerima penghormatan sama seperti rakan manusianya.

## Tuduhan kekejaman dan sikap berat sebelah perkauman
Siasatan tahun 2020 yang diselaraskan oleh The Marshall Project mendapati bukti tentang penggunaan anjing polis secara meluas di Amerika Syarikat sebagai kekerasan luar perkadaran terhadap orang kulit berwarna. Satu siri 13 laporan berpaut mendapati lebih daripada 150 kes dari tahun 2015 hingga tahun 2020 tentang pegawai K-9 yang secara tidak wajar menggunakan anjing sebagai senjata untuk menangkap, menggigit, dan mencederakan orang. Kadar gigitan K-9 polis di Baton Rouge, Louisiana, iaitu sebuah bandar raya majoriti orang Kulit Hitam dengan 220,000 orang penduduk, berpurata sebanyak lebih daripada dua kali ganda berbanding dengan kadar di bandar raya peringkat seterusnya, iaitu Indianapolis, dan hampir sepertiga daripada jumlah gigitan anjing polis dikenakan ke atas lelaki remaja, yang kebanyakannya merupakan orang Kulit Hitam. Penyelidik perubatan mendapati bahawa serangan anjing polis adalah "lebih seperti serangan jerung berbanding dengan gigitan ringan daripada haiwan peliharaan keluarga" kerana latihan agresif yang dijalani oleh anjing polis. Ramai orang yang digigit adalah tidak ganas dan tidak disyaki melakukan jenayah. Pegawai polis kerap dilindungi daripada liabiliti dan undang-undang hak sivil persekutuan biasanya tidak meliputi pemerhati yang digigit secara silap. Walaupun mangsa dapat mengemukakan kes, peguam berkata bahawa mereka bergelut kerana ahli juri cenderung untuk menyayangi anjing polis.

## Penggunaan mengikut negara dan rantau

## Lihat juga
* Anjing dalam peperangan
* Anjing pekerja
* Anjing pengesan
* Kerja hidung

## Rujukan

## Bacaan lanjut

*